AfriForum ondersteun Nkandla-gemeenskapArgieffoto AfriForum het Sondag gesê hy sal regsadvies inwin om ’n gemeenskap van Nkandla wat vergeefs op ’n skool wag, by te staan. Dit volg nadat dié burgerregte-organisasie deur wanhopige ouers om hulp genader is. Hulle kinders het sedert die aanvang van die skooljaar steeds nie toegang tot onderrig nie, hoewel aan hulle onderneem is dat ’n skool vanjaar gereed sou wees. Volgens Carien Bloem, AfriForum se projekkoördineerder vir onderwys, het dit met nadere ondersoek aan die lig gekom dat die KwaZulu-Natalse onderwysdepartement al in 2006 die bou van die Khuba Sekondêre Skool goedgekeur het en dat die skool ook reeds geregistreer is, maar nooit in 2016 gebou is soos belowe nie. “AfriForum het eerlik aan die ouers gesê dat ons nie kan help met die oprig van ’n skool nie, maar dat ons definitief die gemeenskap kan bystaan om vas te stel waarom die skool nie gebou is nie en druk op die departement uit te oefen om hulle beloftes na te kom,” het Bloem gesê. “AfriForum het ŉ verduideliking van die departement geëis waarop hulle geantwoord het dat die gemeenskap nie groot genoeg is om die bou van ’n skool te regverdig nie. Hulle sê ook dat die amper 400 leerders reeds by ander omliggende skole ingeskryf is. Die probleem is egter dat al is die kinders dalk ingeskryf, is die skole in die omgewing nie toeganklik vir hulle nie. Daar word verwag dat van die kinders tot 10 km ver moet stap om by van die skole uit te kom en dan verder in klaskamers van 60-plus leerders onderrig moet ontvang. Dit is bloot onaanvaarbaar.” AfriForum sal ’n regsmening namens die gemeenskap inwin oor wat hulle nou te doen staan en dan verder met die ouers beraadslaag. Bloem het gesê dat daar baie maniere is waarop hierdie probleem oorkom kan word, soos om mobiele klaskamers op te rig, of gekombineerde grade in ’n kleiner skool te huisves. “Dit kom egter voor asof die onderwysdepartement geen begrip vir hierdie landelike gemeenskap se unieke omstandighede het nie. Hulle word nie bygestaan nie en kommunikasie tussen hulle en die departement laat veel te wense oor.”